|  |  |
| --- | --- |
|    | **Šį biografinį straipsnį reikėtų sutvarkyti pagal Vikipedijos standartus.**Jei galite, prašome sutvarkyti šį straipsnį. Tik tada bus galima ištrinti šį pranešimą.Priežastys, dėl kurių straipsnis laikomas nesutvarkytu, aiškinamos straipsnyje Nesutvarkyti straipsniai.  |


| **Kostas Jagutis** |
| --- |
|  |
| Gimė | 1896 m. liepos 18 d.Kretinga |
| Mirė | 1974 m. liepos 30 d. (78 metai)Klaipėda |
| Motina | Emilija Jagutytė |
| Sutuoktinis (-ė) | Skolestika Beniušytė, Aldona Anastazija Miliūtė |
| Vaikai | Liucija-Tuta, Vytautas, Algis, Antanas, Vanda, Tulia, Regina |
|  |
| Veikla | Lietuvos fotografas |

**Kostas Jagutis** (1896 m. liepos 18 d. Kretingoje – 1974 m. liepos 30 d. Klaipėdoje) – Lietuvos fotografas.

Biografija
----------

Baigė Kretingos pradinę mokyklą, vėliau su motina ir broliu gyveno Klaipėdos krašte.

1914 m. gegužės 11 d. mobilizuotas į kaizerinės Vokietijos imperijos kariuomenę, Rytprūsių ulonų pulką Nr. 8, 4 eskadroną. 1914-1918 m. dalyvavo mūšiuose prieš Rusiją, buvo apdovanotas antro laipsnio geležinio kryžiaus ordinu. 1918 m. gegužės 4 d. perkeltas į sunkiosios artilerijos pulką Nr. 28, 3 batalioną, 7 bateriją, kuriame tarnavo iki 1918 m. rugsėjo 18 d. 1920 m. kovo 10 d. paskirtas į atsargos pėstininkų kuopą, 6-tą pulką, 10 bateriją.

Mirė 1974 m. liepos 30 d. Klaipėdoje pas dukterį. Palaidotas Kretingos civilinėse kapinėse.

Šeima
-----

1925 m. rugsėjo 5 d. Kretingoje vedė Skolestiką Beniušytę, (g. 1896 m. rugpjūčio 15 d.). 1933 m. rugsėjo 13 d. susilaukė dukters Liucijos-Tutos.

1941 m. gegužės 5 d. nuo cukraligės mirė žmona, o 1942 m. balandžio 17 d. nuo širdies ligos mirė dukrytė. Abi palaidotos senosiose Kretingos kapinėse, netoli šv. Jurgio koplyčios.

1944 m. vedė Aldoną Anastaziją Miliūtę (g. 1924 m. birželio 5 d.). Susilaukė sūnų Vytauto, Algio, Antano, dukterų Vandos, Tulios bei Reginos.

Fotografinė veikla
------------------

Tarnaudamas kariuomenėje iš vokiečių fotografų mėgėjų išmoko fotografuoti.

1919 m. Tauragėje atidarė fotografijos ateljė. 1920 m. foto ateljė atidarė Kretingoje, Birutės g. 6a.

Apie 1920–1924 m. vasaromis fotografavo Palangoje, Basanavičiaus gatvėje buvo išsinuomavęs kambarį, kuriame įrengė foto ateljė, tačiau dirbo kaip laisvai samdomas fotografas.

Bendravo su fotografe Paulina Mongirdaite.

Nuo 1932 m. Klaipėdoje turėjo fotoateljė.

Kai 1935 m. Kretingos pranciškonų vienuolynas iš JAV gavo dovanų spaustuvę, Kostas Jagutis bendradarbiavo fotografuodamas Kretingos vaizdus atvirukų spausdinimui. Mainais iš vienuolyno gaudavo atvirukų, kuriuos pardavinėjo po 10 centų.

Pats gamino fotoatvirukus, kurie labai skyrėsi nuo kitų Kretingos fotografų darbų nes buvo papuošti įvairiais grafiniais piešiniais rėmeliais, ranka rašytu tekstu bei pailgu formatu.

1939 m. vokiečiams okupavus Klaipėdos kraštą, grįžo į Kretingą, nusipirko namą Žemaičių g. 3, kuriame su šeima gyveno ir trumpam įsirengė fotografijos laboratoriją, po kiek laiko fotoateljė įkūrė mūriniame name Akmenės g. 12.

Būdamas garbaus amžiaus Kretingos ir Šiaulių muziejams perdavė dalį savo nuotraukų, fotoaparatų, kitų fotografijos priemonių.

Išnašos
-------

1. ↑  Kretingos RKB krikštų metrikų knyga.
2. ↑  *Kostas Jagutis*. Kretinga: J. Klietkutė, 2016. Nuoroda tikrinta 2022-03-20.
3. ↑  *Kretingos civilinės kapinės: Kostas Jagutis*. Nuoroda tikrinta 2022-04-28.
4. ↑  *KLIETKUTĖ, Jolanta. Kostas Jagutis*. LIMIS personalijų žodynas. Nuoroda tikrinta 2022-03-20.

Šaltiniai
---------

* KLIETKUTĖ, Jolanta. Kostas Jagutis. – Kretinga: J. Klietkutė, 2016. Nuoroda tikrinta 2022-03-20
* KLIETKUTĖ, Jolanta. Kostas Jagutis. VLE. Nuoroda tikrinta 2022-03-20
* KLIETKUTĖ, Jolanta. Kostas Jagutis – žinomas pamirštas Kretingos fotografas. Bernardinai.lt. Nuoroda tikrinta 2022-03-20
* MICKEVIČIUS, Juozas. Jagutis Kostas – fotografas. 1970, Kretingos muziejaus mokslinis archyvas, f. 3, b. 6, l. 30-31.
* Kosto Jagučio fotografijos Lietuvos muziejuose Archyvuota kopija 2022-03-27 iš Wayback Machine projekto.. LIMIS.lt. Nuoroda tikrinta 2022-03-20